Document ID: 32014D0431

KOMISJONI RAKENDUSOTSUS,
26. juuni 2014,
nõukogu direktiivi 91/271/EMÜ rakendamiseks koostatud riiklike kavadega seotud aruandluse vormide kohta
(teatavaks tehtud numbri C(2014) 4208 all)
(2014/431/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 21. mai 1991. aasta direktiivi 91/271/EMÜ asulareovee puhastamise kohta, (1) eriti selle artikli 17 lõiget 4,
ning arvestades järgmist:
(1)
Liikmesriigid peavad koostama komisjoni kavandatud vormide põhjal aruanded riiklike kavade kohta, millega rakendatakse nõukogu direktiivi 91/271/EMÜ, ja vajaduse korral esitavad nad komisjonile iga teise aasta 30. juuniks ajakohastatud teabe, kasutades samu komisjoni kavandatud vorme.
(2)
Liit on võtnud endale kohustuse maksimeerida liidu keskkonnaalastest õigusaktidest tulenevat kasu tõhusama rakendamise abil, sealhulgas avalikkuse jaoks juurdepääsu tagamisega selgele teabele õigusaktide rakendamise kohta. Riigi tasandil tuleks võtta kasutusele sellist teavet aktiivselt levitavad süsteemid, mida tuleks täiendada liidu tasandi ülevaatega iga liikmesriigi tulemuste kohta (2).
(3)
Oma teatises Euroopa kodanikualgatuse „Vesi ja kanalisatsioon on inimõigus! Vesi on avalik hüve, mitte kaup” (3) kohta kohustus komisjon tegema asulareovett käsitleva teabe kodanikele kättesaadavamaks, eelkõige andmete ühtlustatud ja läbipaistva haldamise ja levitamise kaudu.
(4)
Käesoleva otsusega tehtud muudatused põhinevad katseprojektil, millega luuakse struktureeritud rakendamis- ja teabevõrgustik osana komisjoni jõupingutustest luua õigusraamistik, mis on ettevõtjate, töötajate ja kodanike jaoks lihtne, selge, stabiilne ja etteaimatav, et vähendada halduskoormust ja suurendada läbipaistvust (4).
(5)
Komisjoni otsusega 93/481/EMÜ (5) vastu võetud vormid on vaja läbi vaadata, võttes arvesse vajadust lihtsustamise ja suurema läbipaistvuse järele, halduskoormuse vähendamist ning uut lähenemisviisi andmete haldamisele ja aruandlusele. Kõnealune otsus tuleks seetõttu kehtetuks tunnistada.
(6)
Käesoleva otsusega ettenähtud meetmed on kooskõlas direktiivi 91/271/EMÜ artikli 18 alusel loodud komitee arvamusega,
ON VASTU VÕTNUD KÄESOLEVA OTSUSE:
Artikkel 1
Võetakse vastu direktiivi 91/271/EMÜ rakendamise riiklike kavade täitmisega seotud aruandlusvormingud, mis on esitatud lisas.
Artikkel 2
Otsus 93/481/EMÜ tunnistatakse kehtetuks.
Artikkel 3
Käesolev otsus on adresseeritud liikmesriikidele.
Brüssel, 26. juuni 2014

Labels: 20
0
12
18
15